[{"text_idx": "#000002", "text": "Post du jaroj da nuligoj pro la pandemio, finfine eblis renkontig\u0302i reale en Universala Kongreso de Esperanto en Montrealo. La kongreso estis planita jam por la jaro 2020, sed g\u0302i povis okazi nur nun. Alveno al Kanado eble ne estis same facila ol kutime, sed ankau\u0306 temis pri neeu\u0306ropa lando, kiu pli atente kontrolas ec\u0302 alvenantajn eu\u0306ropanojn. Kroma aldono estis plenigo de reta saninforma enketilo, kiu tamen estis relative simpla afero. Mi fakte dubas, c\u0302u iu, kiu vere volas vojag\u0302i, respondus jese al demandoj pri sanstato."}, {"text_idx": "#000003", "text": "La kongresejo estis en unu el la konstruaj\u0302oj de la universitato de Kebeko en la urbocentro. La ejo estis bone funkcianta, nur la granda salono por la inau\u0306guro kaj vesperaj programoj trovig\u0302is aparte, tamen en piedira distanco el la kongresejo. Krome en la kongresejo estis ankau\u0306 eksteruloj, plejparte studentoj, kio foje igis la vicojn en kongreseja restoracio iom pli longaj."}, {"text_idx": "#000004", "text": "La programo estis kutima, eble pro pli malgranda partoprenantaro ol kutime. Min aparte interesis la prelegoj pri Kanado kaj g\u0302ia lingvopolitiko. Mi informig\u0302is pri la batalo por la franca lingvo en Kebeko. La lingvopolitiko estas nuntempe tre modela, c\u0302iuj publikaj tekstoj estas kutime nur en la franca, kaj privataj komercaj tekstoj ofte ankau\u0306 nur en la franca, foje ankau\u0306 en la angla, sed kun malpli grandaj literoj. Tamen granda parto el la log\u0302antoj de Montrealo estas anglalingvaj, en iuj urbopartoj ec\u0302 plimulto. La proporcio de franclingvanoj malrapide malkreskas en Kebeko, kvankam la proporcio de anglalingvanoj estas stabila. Kreskas la kvanto de homoj kiuj parolas iun alian lingvon."}, {"text_idx": "#000010", "text": "La kongreso estis la unua, kiun organizis la nova kongresa teamo, kiu funkcias en Slovakio, kien estonte ankau\u0306 la libroservo de UEA estos translokita. La nova teamo ankorau\u0306 ne s\u0302ang\u0302is multajn aferojn, sed aperis kelkaj novaj\u0302oj."}, {"text_idx": "#000012", "text": "Unu el la novaj programeroj aperantaj nur dum la semajno estis diskuto pri Ukrainio. Eu\u0306geno Kovtonjuk rakontis pri siaj spertoj en Ukrainio, de kie li alvenis, kaj respondis al demandoj. La programero pasis en bonhumora kaj paca etoso, kvankam inter la kongresanoj eventuale ekzistis diversaj opinioj pri la milito. Ukra\u00adinio rolis ankau\u0306 en la kunsido de komitato de UEA, kie Kovtonjuk sukcesis insisti, ke la estraro de UEA decidu pri la eksigo de c\u0302efdelegito de UEA en Ruslando pro s\u0302ia subteno al milito."}, {"text_idx": "#000013", "text": "Ho ve, pro la nova kongresa organizado, au\u0306 eventuale temis pri la malorganiz\u00adateco de Centra Oficejo de UEA, ne plu estis disdonitaj la premioj pri 40- au\u0306 50-jara seninterrompa membreco. Iom bedau\u0306rinde, c\u0302ar mi post kelkaj jaroj atingos tiun nivelon."}, {"text_idx": "#000014", "text": "Pro la manko de komunikado eventuale okazis tio, ke la kongresa libro reklamis la IKU-librojn je la prezo 15 eu\u0306roj, sed la kongresa libroservo vendis g\u0302in tute lau\u0306 kutimo de kongresaj libroservoj jam delonge, per 21 kanadaj dolaroj (proksimume 16 eu\u0306roj). Tamen g\u0302enerale la nova kongresa teamo funkciis relative bone, eventuale helpis la malgranda nombro da c\u0302eestantoj. Kaj la IKU-programo estis tute kutima, eventuale ec\u0302 pli ampleksa ol en kutimaj UKoj."}, {"text_idx": "#000015", "text": "La c\u0302efa movada novaj\u0302o estis, ke la komitato de UEA elektis novan estraron, kiu grandparte estas la malnova. Kaj la komitata kunsido, parte hibrida, c\u0302ar kelkaj partoprenis distance, estis la sola loko, kie necesis porti maskojn. La rekomendo por uzi maskojn ekzistis, sed malmultaj g\u0302in sekvis. La postulo aperis post malsanig\u0302o de kelkaj kongresanoj. S\u0302ajne la nova realo estas, ke en c\u0302iu amasa renkontig\u0302o kelkaj personoj malsanig\u0302as je kovim-viruso. Do, temis ne pri la kongreso post pandemio, sed pri la kongreso dum pandemio, tamen malpli severa. La kongresaj organizantoj tamen sukcesis bone, malgrau\u0306 malfacilaj\u0302oj kiujn la pandemio kau\u0306zis."}, {"text_idx": "#000016", "text": "Venontjare la kongreso okazos en Torino, Italio, kaj poste ekzistas plano por kongresi en Afriko, kvankam la fina decido ankorau\u0306 ne estas farita."}, {"text_idx": "#000017", "text": "C\u0302i tiu artikolo aperis la septembra (au\u0306tuna) eldono de La Ondo de Esperanto (2022).\nC\u0302e represo au\u0306 citado bonvolu nepre indiki la fonton:\nRete: La Ondo de Esperanto "}]